b'\n_START_ARTICLE_\nBobby Darin\n_START_SECTION_\nBiografia\n_START_PARAGRAPH_\nDarin va n\xc3\xa9ixer en el si d\'una fam\xc3\xadlia pobra de classe treballadora del Bronx, Nova York. El seu pare provenia d\'una fam\xc3\xadlia italiana i va desapar\xc3\xa8ixer uns pocs mesos abans que Bobby naix\xc3\xa9s. Com a resultat, la seva mare (que provenia d\'una fam\xc3\xadlia descendent de colons anglesos i italians) es va veure for\xc3\xa7ada a demanar ajuda per cuidar el seu fill._NEWLINE_De petit va tenir una salut fr\xc3\xa0gil, potser per una dieta deficient i una escassa atenci\xc3\xb3 m\xc3\xa8dica. Als 8 anys, estava afectat de m\xc3\xbaltiples atacs de febre reum\xc3\xa0tica. La malaltia el va deixar amb seriosos problemes de cor. Una vegada va sentir com el seu metge li deia a la seva mare que tindria molta sort si arribava als 16._NEWLINE_Bobby tenia un gran talent per a la m\xc3\xbasica. Quan era adolescent, podia tocar diversos instruments com el piano, la bateria, i la guitarra. M\xc3\xa9s tard, va aprendre a tocar l\'harm\xc3\xb2nica i el xil\xc3\xb2fon._NEWLINE_Alumne destacat, amb un quocient intel\xc2\xb7lectual de geni, Bobby es va graduar en el Bronx High School of Science i despr\xc3\xa9s va assistir a l\'Hunter College amb una beca. El que Bobby volia realment era tenir una carrera per a actuar en el teatre de Nova York. Va deixar els estudis i va comen\xc3\xa7ar a treballar en clubs nocturns com a cantant amb un conjunt de m\xc3\xbasica. Tamb\xc3\xa9 va treballar en un centre tur\xc3\xadstic de les muntanyes de Catskill com a animador._NEWLINE_Bobby va triar com a nom art\xc3\xadstic "Bobby Darin" perqu\xc3\xa8 li havien dit aix\xc3\xad des de nen (alguns li deien "Waldo" com a diminutiu del seu nom real). Va escollir Darin perqu\xc3\xa8 una vegada va veure un restaurant xin\xc3\xa8s anomenat "Darin Duck". El nom del restaurant era realment "Mandarin Duck", ja que s\'havien fos les altres lletres._NEWLINE_Quan Darin tenia 35 anys, va descobrir que qui semblava ser la seva germana era en realitat la seva mare que havia quedat embarassada molt jove. I la dona que pensava Darin que era la seva mare era realment la seva \xc3\xa0via. La identitat del seu veritable pare mai li va ser revelada.\n_START_SECTION_\nCarrera musical\n_START_PARAGRAPH_\nEl 1956, el seu agent va signar un contracte amb Decca Records, amb qu\xc3\xa8 Bill Halley and his Comets havien aconseguit la fama. No obstant aix\xc3\xb2, Darin com a molts altres cantants va comen\xc3\xa7ar cantant \xc3\xa8xits d\'altres artistes._NEWLINE_Quan va deixar Decca Records va signar amb Atlantic Records, en qu\xc3\xa8 va escriure m\xc3\xbasica per a ell i per a altres artistes. Despr\xc3\xa9s de tres enregistraments mediocres, la seva carrera va comen\xc3\xa7ar a enlairar-se el 1958 quan va llan\xc3\xa7ar el seu \xc3\xbanic single de rock: Splish Splash. Aquest es va convertir en un \xc3\xa8xit, i es vengueren m\xc3\xa9s d\'un mili\xc3\xb3 de c\xc3\xb2pies. _NEWLINE_A partir de llavors, Bobby va tenir un gran \xc3\xa8xit comercial. El 1959 va gravar Dream Lover, una balada que va vendre diversos milions de c\xc3\xb2pies. El seu \xc3\xa8xit posterior va ser Mack the Knife, del cl\xc3\xa0ssic de Kurt Weill Three Penny Opera, melodia que va estar com a n\xc3\xbamero u en la llista de Billboard l\'any 1959 prop de 8 setmanes, i aquesta, juntament amb Beyond The sea, s\xc3\xb3n sens dubte les can\xc3\xa7ons m\xc3\xa9s importants i representatives de Bobby Darin. Aquest \xc3\xbaltim \xc3\xa8xit mai va ser n\xc3\xbamero u, per\xc3\xb2, va vendre diversos milions de c\xc3\xb2pies i gr\xc3\xa0cies a aquesta can\xc3\xa7\xc3\xb3 Bobby va guanyar un premi Grammy en l\'edici\xc3\xb3 de 1960. Bobby Darin va guanyar tamb\xc3\xa9 el premi al millor artista revelaci\xc3\xb3. \xc3\x89s en aquesta d\xc3\xa8cada quan Darin encap\xc3\xa7ala els cartells dels casinos m\xc3\xa9s importants de Las Vegas. Va tenir altres \xc3\xa8xits que van arribar als primers llocs de les llistes de Billboard: "Splish and Splash" "Multiplication", "Things", que van tenir versions en espanyol per al p\xc3\xbablic de Llatinoam\xc3\xa8rica, amb \xc3\xa8xits importants._NEWLINE_Altres can\xc3\xa7ons d\'\xc3\xa8xit en la d\xc3\xa8cada del 60 van ser I\'ll be there, Hello Dolly i Fly me to the moon._NEWLINE_Darin es va dedicar tamb\xc3\xa9 al cinema, escrivint temes per a diverses pel\xc2\xb7l\xc3\xadcules en les quals actuava. La pel\xc2\xb7l\xc3\xadcula m\xc3\xa9s important de la qual va formar part va ser Come September, filmada a It\xc3\xa0lia, una com\xc3\xa8dia rom\xc3\xa0ntica coprotagonitzada per Rock Hudson, Gina Lollobrigida i Sandra Dee. El 1962, va guanyar un Globus d\'Or pel seu paper en Pressure Point. El 1963, va ser nominat a un Oscar pel seu paper de soldat en Capit\xc3\xa0 Newman M. D.\n_START_SECTION_\n\xc3\x9altims anys i mort\n_START_PARAGRAPH_\nBobby Darin es va casar amb Sandra Dee el 1960 i el 1961 van tenir al seu fill Dodd Mitchell Darin, i es divorciaren el 1967._NEWLINE_Tamb\xc3\xa9 va fer incursions en la pol\xc3\xadtica, treballant el 1968 per a la campanya presidencial del seu amic Robert Kennedy. L\'assassinat de Robert va marcar Bobby i aquest va publicar 2 \xc3\xa0lbums protesta de m\xc3\xbasica folk._NEWLINE_A principis dels 70, va continuar actuant i gravant en estudis com Motown Records. Al gener del 1971, va ser operat per corregir les seves afeccions de cor amb les quals havia viscut des de petit._NEWLINE_El 1972, Darin tenia el seu propi xou en la televisi\xc3\xb3 nord-americana NBC (The Bobby Darin Amusement Company) que va durar 2 anys. Tamb\xc3\xa9 va continuar actuant a Las Vegas, on li administraven oxigen despr\xc3\xa9s de cada actuaci\xc3\xb3, donada la lesi\xc3\xb3 card\xc3\xadaca que tenia._NEWLINE_Va ser ambaixador de bona voluntat de l\'associaci\xc3\xb3 americana del cor. El 20 de desembre de 1973, Darin va morir en una operaci\xc3\xb3 de correcci\xc3\xb3 de les v\xc3\xa0lvules card\xc3\xadaques, que pretenia corregir-li danys en la v\xc3\xa0lvula del cor. El seu cos va ser donat a la UCLA per a la recerca cient\xc3\xadfica._NEWLINE_L\'estrella de Bobby Darin en el Passeig de la fama de Hollywood est\xc3\xa0 en el 1735 de Vine Street._NEWLINE_La can\xc3\xa7\xc3\xb3 "Beyond the Sea" \xc3\xa9s cantada amb el mateix tipus d\'arranjament, compassos musicals, instruments i pausa musical, pel cantant angl\xc3\xa8s Robbie Williams, quan acaba la pel\xc2\xb7l\xc3\xadcula Buscant Nemo, de Pixar Animation Studios, quan apareixen els cr\xc3\xa8dits de la pel\xc2\xb7l\xc3\xadcula._NEWLINE_El 2004, Kevin Spacey va protagonitzar i va dirigir Beyond The Sea, una pel\xc2\xb7l\xc3\xadcula que narra la vida de Bobby Darin.'